KOMISIJOS SPRENDIMAS
2007 m. gegužės 16 d.
kuriuo Prancūzijai suteikiama prašoma nukrypti leidžianti nuostata pagal Sprendimą 2006/804/EB dėl ultraaukštų dažnių (UHF) juostoje veikiančių radijo dažninio atpažinimo (RFID) įrenginių radijo spektro suderinimo
(pranešta dokumentu Nr. C(2007) 2084)
(Tik tekstas prancūzų kalba yra autentiškas)
(2007/346/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 5 dalį,
atsižvelgdama į 2006 m. lapkričio 23 d. Komisijos sprendimą 2006/804/EB dėl ultraaukštų dažnių (UHF - ultra high frequency) juostoje veikiančių radijo dažninio atpažinimo (RFID - radio frequency identification) įrenginių radijo spektro suderinimo (2), ypač į jo 3 straipsnio 2 dalį,
kadangi:
(1)
Atsižvelgdama į tai, kad Komisijos sprendimas 2006/804/EB turės poveikio 865,6-867,6 MHz dažnių juostai, Prancūzija paprašė laikinosios nuo šio sprendimo nukrypti leidžiančios nuostatos, remdamasi tuo faktu, kad šiuo metu ši juosta išskirtinai ir tiesiogiai naudojama visuomenės saugumui ir gynybai skirtiems įrenginiams, kurių veikimą tam tikru geografiniu nuotoliu trikdo didelė spinduliuotė.
(2)
Todėl Prancūzija paprašė suteikti jai galimybę toje juostoje tam tikrose zonose nustatyti žemesnę nei nustatyta Komisijos sprendime 2006/804/EB spinduliuotės lygio ribą.
(3)
Kartu su prašymu Prancūzija pateikė pakankamą techninį argumentavimą, kuris visų pirma grindžiamas Agence Nationale dės Fréquences ir CEPT (Pašto ir telekomunikacijų administracijų konferencijos) suderinamumo tyrimais ir kuriame atsižvelgiama į RFID ir karinės įrangos žalingų trukdžių veiksnius, pavyzdžiui, spinduliavimo galią, tankį ir veiklos ciklus.
(4)
Prašoma bent minimaliai apsaugoti karinę įrangą, tačiau nesiekiama nustatyti nereikalingų suvaržymų, susijusių su dažnių juosta arba geografine aprėptimi. Nukrypti leidžianti nuostata būtų taikoma tik labai nedidelei Prancūzijos teritorijos daliai; ją taikant nebūtų nepagrįstai trukdoma veiklai aplink miestų zonas, tai būtų kaimo vietovės, kurios nesutaptų su didžiaisiais miestais. Nustatytose teritorijose būtų leidžiama naudoti RFID, tačiau jų galia turėtų būti sumažinta. Apskritai nukrypti leidžianti nuostata iš esmės neturėtų didelio poveikio RFID technologijos diegimui Prancūzijoje.
(5)
Apribojimai turėtų būti išskirtiniai ir leidžiami tik nustatytą laikotarpį. Po trejų metų Prancūzija turėtų pateikti ataskaitą, kaip tobulinama technologija ir kaip ją naudoja jos karinės pajėgos, taip pat kaip įgyvendinamas apribojimas. Į ataskaitą reikėtų įtraukti bet kokius per trejus metus surinktus faktus ir matavimus.
(6)
Prancūzija nurodė, kad ji pradės naudoti naują karinę įrangą, atitinkančią Komisijos sprendime 2006/804/EB nustatytus spinduliuotės lygius, kai tik bus galima naudoti naująją technologiją; atsižvelgdama į tai, kiek laiko reikia technologijai kurti, Prancūzija nurodė, kad ji gali iš naujo prašyti leisti trejus metus taikyti nukrypti leidžiančią nuostatą ne vėliau kaip iki 2020 m. Tačiau tokia nukrypti leidžianti nuostata ir toliau bus laikoma išskirtine, todėl bet koks jos taikymo pratęsimas turėtų būti tinkamai pagrįstas ir reikalingas.
(7)
2006 m. gruodžio 4-5 d. vykusiame posėdyje Radijo spektro komiteto nariai nurodė, kad jie neprieštarauja šiai laikinajai nukrypti leidžiančiai nuostatai.
(8)
Prašomas apribojimas nepagrįstai netrukdytų įgyvendinti Sprendimo 2006/804/EB ir nesudarytų pernelyg didelių konkurencijos ar reguliavimo skirtumų valstybėse narėse. Prašymas yra pagrįstas, o laikinoji leidžianti nukrypti nuostata būtų tikslinga siekiant palengvinti visapusišką Sprendimo 2006/804/EB įgyvendinimą,
PRIĖMĖ ŠĮ SPRENDIMĄ:
1 straipsnis
Šiuo sprendimu patvirtinamas 2007 m. vasario 23 d. rašte (SG/CDC/2007/A/1821) Prancūzijos pateiktas prašymas labiau apriboti radijo dažninio atpažinimo įrenginių (RFID), veikiančių 865,6-867,6 MHz dažnių juostoje, spinduliuotės galią Prancūzijos teritorijoje suteikiant nuo Sprendimo 2006/804/EB nukrypti leidžiančią nuostatą, tačiau taikomos šiame sprendime nustatytos sąlygos.
2 straipsnis
865,6-867,6 MHz dažnių juostoje didžiausia galia ir (arba) lauko stiprumas negali viršyti 500mW efektyviosios spinduliuotės galios (e.r.p.) priede nurodytose zonose.
3 straipsnis
Prancūzija turi pateikti šio sprendimo įgyvendinimo ataskaitą iki 2010 m. birželio 30 d.
4 straipsnis
Šis sprendimas nustoja galioti 2010 m. gruodžio 31 d.
5 straipsnis
Šis sprendimas skirtas Prancūzijos Respublikai.
Priimta Briuselyje, 2007 m. gegužės 16 d.